Mapodisi a Tlokweng a tlhotlhomisa petelelo
Mapodisi a Tlokweng a tshwere banna ba le babedi go ba thusa ka ditlhotlhomiso mabapi le tiragalo e mo go yone go beteletsweng mosetsanyana wa dingwaga tse di lesome le bone kwa Modipane. E rile a bua mo potsolotsong, mogolwane wa mapodisi a Tlokweng, Superintendent Lebalang Maniki, a bolela fa mosetsana a ne a ile kwa lwapeng la mongwe wa babelaelwa, mme ba feta ba itseela dikobo ka dikgoka. Rre Maniki o boletse fa babelaelwa e le mosimane wa dingwaga tse di lesome le borataro le rre wa dingwaga tse di masome a matlhano le boraro. O supile fa ba sa ntse ba tsweletse ka ditlhotlhomiso, mme babelaelwa ba tla a itshupa kwa lekgotleng la ga mmakaseterata mo bogaufing. Superintendent Maniki a re dikgang tsa petelelo di a tshwenya fela thata mo kgaolong ya gagwe, a bo a kopa borre ba ba tsweletseng ka go betelela go emisa go dira jalo, ka se e le go tsuolola ditshwanelo tsa bomme le go ba bakela malwetse a tlhakanelo dikobo. O boletse gape fa ba tshwenngwa ke dikgang tsa go itewa ga bomme, e bile a tlhalosa fa ba begetswe dikgang tseo di ferabobedi mo malatsing a le mararo, mme dikgang tse di ama batho ba dingwaga tse di fa gare ga masome a mabedi le masome a mane le botlhano. O boletse fa mo go tsone dikgang tse gape, go na le tsa banyalani. O ne a kopa borre go tlotla bomme, le gore ba kope thuso mo batsading, dikgosi le bagakolodi fa go na le kgang. O kopile borre ba ba tlwaetseng go betsa bomme go emisa go dira jalo, mme a supa fa dikgang tse dingwe e le tsa baratani ba ba setseng ba kgaogane, a bo a tlhalosa gore fa baratani ba setse ba kgaogane, ba na le tshwanelo ya gore mongwe le mongwe wa bone a tswelele ka botshelo jwa gagwe. BOKHUTLO